
E L Ő T E R J E S Z T É S

Sülysáp Város Önkormányzata Képviselő-testületének
2016. szeptember 15-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2016. (IX.15.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2016. szeptember 8.

polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2016. augusztus 18-ai ülése óta 3 képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	143/2016
	2016-08-18
	Tápió-Hajta Vízgazdálkodási Társulat közfoglalkoztatás támogatásával kapcsolatos kérelme
	2016-08-31
	Szerződés aláírva

	146/2016
	2016-08-18
	Sülysáp. Kókai u. 19. szám (3025 hrsz.) alatti ingatlan visszavásárlása
	2016-09-01
	Az eljárás megindítva

	148/2016
	2016-08-18
	Közszolgáltatási szerződés megkötése a Vertikál Zrt.-vel
	2016-08-31
	Végrehajtva


II. Tájékoztató az előző ülés óta történt fontosabb eseményekről
· Az elmúlt időszak legfontosabb feladata a TÁVÜSZ Kft. átköltözése és a régi telephely bontása volt. A cég saját kapacitásait messze meghaladó feladatot csak úgy sikerült határidőre teljesítenünk, hogy külső szállítási és rakodási kapacitást vontunk be. A Folyamat Kft.-t bíztam meg a szállítási és rakodási feladatok elvégzésével az elszámolás munkaóra alapján történik és nagyságrendileg nettó 3 millió forint költség várható. A feladatot így sikerült határidőre teljesítenünk, ezért szeptember első napjaiban alá tudtuk írni az Alunorm Kft. ügyvezetőjével a területátadás-átvételi jegyzőkönyvet. Szeptember 7-én megérkezett a 2015-ös szerződéskötéskor visszatartott vételárrész is, azaz mintegy 103 ezer euró

· A másik jelentős feladatunk a hulladékgazdálkodási közszolgáltatási szerződés megkötése volt az új közszolgáltatóval, a Verikál Zrt.-vel, illetve a hulladékszállítás folyamatosságának biztosítása. Ez sajnos minden igyekeztünk ellenére sem volt zökkenőmentes, ugyanis az elkészített tájékoztató anyag nem minden háztartásba jutott el időben. A helyzetet tovább bonyolítja, hogy az ÖKOVÍZ Kft. a felmondásunkat nem fogadta el, és a korábban megszokott csütörtöki szállítási napokon végzi a szállítást a mai napig is.
· Augusztus 30-án volt városunk díszpolgára, Szabó András atya halálának 15. évfordulója, így mintegy 30-40 fővel kilátogattunk a temetőbe a sírjához, mécseseket és koszorút helyzetünk el, valamint közösen imádkoztunk. A Képviselő-testület részére kiküldött sms-ek sajnos nem minden esetben értek célba, így több képviselő is csak az utolsó pillanatban szerzett tudomást erről az eseményről.

· Szeptember 1-jén voltak általános iskoláink tanévnyitói, melyeken – a feladatokat egymás között megosztva – vettünk részt alpolgármester úrral: alpolgármester úr a Móra Ferenc, jómagam pedig a Szent István Általános Iskola ünnepségén vettem részt köszöntve a szülőket, diákokat, pedagógusokat.

· Szintén szeptember 1-jén a Civil Nonprofit Kft. részéről érkezett egy megkeresés, miszerint a következő 2-3 hónapban nagyobb raktározási területre lenne szükségük, ezért átmenetileg használni szeretnék a foglalkoztató melletti két helyiséget, amit saját hatáskörben jóváhagytam.

· Szeptember 3-án került sor a felújított baptista imaház átadására. Az ünnepségen részt vettem, köszöntőmben a közösségek fontosságáról és a baptista közösség összefogásának szép példájáról beszéltem.

· Szeptember 7-én Gréci Judit védőnőnk egészségi állapotának romlására hivatkozva benyújtotta felmondását, állapotának megfelelő más területen kíván dolgozni.

